Eyvind Vesselbo (V), 2002-03-14:
Det er med stor glæde, at vi med denne forespørgsel kan konstatere Enhedslistens interesse for miljøet, for det er jo sådan, at hr. Keld Albrechtsen ikke er den hyppigste gæst i Miljø- og Planlægningsudvalget, så det er godt, at vi får denne her forespørgselsdebat, hvor vi kan få nogle miljøpolitiske kommentarer fra Enhedslistens repræsentanter.
Det er jo fint, at vi kan få lov til at diskutere miljøpolitik, og det skal Enhedslisten have tak for at vi kan komme til her i dag, for Venstre har jo bedt om, at det var det, vi diskuterede.
Her adskiller Enhedslisten sig jo nu klart fra SF, som indtil nu kun har været interesseret i at diskutere procedurer.
Det er og bliver nu SF's eneste
varemærke på miljøområdet, og det er jo den prioritering, SF selv har valgt; miljøet har åbenbart ikke den store interesse.
Imens vil vi andre fortsætte med at snakke miljø. Det glædede mig i øvrigt også i mandags, at Socialdemokratiet, De Radikale og Kristeligt Folkeparti var med i nogle fælles beslutninger og havde nogle positive indfaldsvinkler til at samarbejde på miljøområdet.
Det er vigtigt, at vi gør alt, hvad vi kan, og alt, hvad der er muligt for at sikre, at vi også i fremtiden har rent vand.
I et land, hvor 99 pct. af drikkevandet stammer fra grundvandet, er det vigtigt at se på de faktorer, som truer grundvandet og dermed drikkevandet, og her er pesticidresterne en af de vigtige faktorer. Jeg er glad for, at ministeren understregede, at de pesticider, der truer grundvandet, ikke skal godkendes, og at vi samtidig skal minimere forbruget af pesticider.
Det er bekymrende, at der i de sidste 10 år har vist sig en stigende hyppighed, selv om pesticidforbruget er faldet i samme periode.
Men som det allerede er sagt, har de pesticider, som dukker frem i dag, jo en historie på 20, 30, måske 35 år.
Der er også en anden forklaring på, at vi finder flere pesticider, nemlig at der er kommet flere finere måleredskaber, og at der bliver målt hyppigere, og med bedre måleredskaber finder man jo altså også flere rester af pesticider.
Man må nok generelt sige, at det har taget alt for mange år, før man har fået nogle gode, sikre målinger af bl.a. pesticidrester, men også alle de andre fremmede stoffer i grundvandet.
Det er derfor svært helt nøjagtig at sige, hvordan udviklingen har været i de sidste 10 år.
Det kunne jeg egentlig godt støtte som udgangspunkt, for så får man et samlet billede af det og ikke bare de her sporadiske meldinger en gang imellem fra det ene
amt eller det andet.
Et væsentligt punkt i den diskussion er jo også spørgsmålet om, hvor mange af fundene der har overskredet grænseværdierne, og hvor mange boringer der er lukket.
Vedrørende grænseværdierne oplyste ministeren, at 7-9 pct. af grundvandsboringerne og ca. 10 pct. af vandboringerne overskred grænseværdierne i perioden 1996-2000.
Men der mangler generelt oplysninger om, hvor stor en mængde vand det her reelt drejer sig om.
Det samme er tilfældet, når det drejer sig om lukkede boringer.
Ministeren nævnte betydningen af at forebygge, og det skal ministeren have ros for, for det er nemlig forebyggelsen, der skal være en af grundpillerne i indsatsen på vandområdet.
Her er godkendelsesordningerne for pesticider et centralt omdrejningspunkt.
Ministeren nævnte også en indsats for at forhindre forurening fra kemikalieaffaldsdepoter.
Det ville være fint, hvis amterne gjorde en ekstra indsats for at få registreret disse depoter noget hurtigere.
En væsentlig forebyggelse er selvfølgelig også formindsket forbrug af pesticider.
Landbruget har forstået det, idet landbruget allerede i år 2000 nåede målsætningen i pesticidhandlingsplanen om en behandlingshyppighed på 2,0 og en halvering af forbruget siden 1985.
Men vi skal ikke stoppe her, vi skal længere.
Problemerne med fund af pesticider i grundvand og drikkevand er fortrinsvis baseret på fortidens synder, men vi skal ikke begå samme fejl igen, som ministeren meget klart sagde det.
Det er et godt udgangspunkt, regeringen har her, og det er også Venstres udgangspunkt for denne debat og den fremtidige politik på området.